Robert E. Hannegan

Robert Emmet Hannegan (født 30. juni 1903 i St. Louis i Missouri, død 6. oktober 1949) var en amerikansk advokat og demokratisk politiker.

Han var sønn av den irskættede politimannen John Patrick Hannegan og Anna Holden, og ble oppdratt som katolikk. Han giftet seg i 1929 med Irma Protzmann, som han fikk fire barn med. Etter juridisk eksamen ved St. Louis University i 1925 praktiserte Hannegan som advokat 1925–1942. I slutten av 1940-årene var han medeier i baseballklubben St. Louis Cardinals.

I 1933 ble han valgt til formann i Det demokratiske parti i St. Louis, og fikk særlig innflytelse i de katolske nabolagene i byene. Rundt 1940 kontrollerte han partiavdelingen på samme måte som Tom Pendergast i Kansas City. Senator Harry S. Truman mistet sin viktigste støttespiller da Pendergast ble fengslet, men Hannegan sikret Truman gjenvalg. Hannegan var skatteoppkrever i det østlige Missouri før president Franklin D. Roosevelt fikk ham valgt til formann i Det demokratiske partis nasjonale komité i 1944. Hannegan spilte en sentral rolle i å nekte visepresident Henry A. Wallace renominasjon i 1944, og fikk nominert og valgt Truman. Etter at Roosevelt døde i 1945, og Truman tiltrådte som president, ble Hannegan utnevnt til USAs postminister. Hannegan fratrådte som minister og partiformann i 1947, etter lengre tids hjertesykdom.

Referanser 

USAs postministre
Advokater fra USA
Personer fra USA av irsk opphav
Personer fra St. Louis